b'\n_START_ARTICLE_\nJosep i Pere Santilari\n_START_PARAGRAPH_\nJosep i Pere Santilari ( Badalona, 6 d\xe2\x80\x99octubre de 1959 ) s\xc3\xb3n dos pintors catalans que treballen, l\xe2\x80\x99un i l\xe2\x80\x99altre en un mateix estudi a Montgat. Els bessons han desenvolupat un concepte pict\xc3\xb2ric similar i han deixat empremta en l\xe2\x80\x99art contemporani catal\xc3\xa0 amb la meticulositat del realisme de les seves obres.\n_START_SECTION_\nVida i carrera\n_START_PARAGRAPH_\nEls germans Santilari van n\xc3\xa9ixer el 6 d\xe2\x80\x99octubre de 1959 i ja de ben petits van demostrar un clar inter\xc3\xa8s per la pintura. Les reiterades visites als museus de Barcelona van conduir-los a endinsar-se al m\xc3\xb3n de l\xe2\x80\x99art. Van estudiar, tots dos, la carrera de Belles Arts a la Universitat de \xc2\xa0Barcelona i en van obtenir la llicenciatura el 1981. Durant aquests anys van descobrir que volien dedicar-se plenament a la pintura i els anys seg\xc3\xbcents, despr\xc3\xa9s de treballar com a professors a diverses escoles, van comen\xc3\xa7ar a exercir la seva professi\xc3\xb3 com a pintors en un petit estudi de Montgat. Si l\xe2\x80\x99obra dels Santilari ha obtingut reconeixement i s\xe2\x80\x99ha exposat en moltes galeries d\xe2\x80\x99art ha estat, en part, gr\xc3\xa0cies al seu galerista Artur Ramon, un dels propietaris de la galeria Artur Ramon Art. _NEWLINE_Actualment els dos segueixen treballant en nous projectes sempre amb la intenci\xc3\xb3 de perfilar la seva manera d\xe2\x80\x99entendre la pintura.\n_START_SECTION_\nEstil i influ\xc3\xa8ncies.\n_START_PARAGRAPH_\nL\xe2\x80\x99obra dels Santilari, per la minuciositat i la fidelitat a la realitat visible, moltes vegades \xc3\xa9s qualificada d\xe2\x80\x99hiperrealista. Tot i aix\xc3\xad, ells no es senten identificats amb aquest moviment, ja que els fonaments t\xc3\xa8cnics i tem\xc3\xa0tics de l\xe2\x80\x99Hiperrealisme no s\xe2\x80\x99avenen amb els seus. Aix\xc3\xad doncs, podem considerar en Pere i en Josep dos pintors cl\xc3\xa0ssics que incideixen en la realitat des d\xe2\x80\x99una mirada actual i contempor\xc3\xa0nia. Cl\xc3\xa0ssics pel tractament de la llum, dels colors \xc2\xa0i de la composici\xc3\xb3 per\xc3\xb2 actuals per la contemporane\xc3\xaftat de la realitat que reflecteixen._NEWLINE_Existeixen molts artistes \xc2\xa0que els han influenciat i que han contribu\xc3\xaft en l\xe2\x80\x99evoluci\xc3\xb3 del seu estil. Ja de ben petits van ser captivats per la minuciositat de Fortuny, i per ells, sempre ha estat un referent. Tamb\xc3\xa9 ho han estat grans cl\xc3\xa0ssics com Vermeer, Caravaggio, Rembrandt o Vel\xc3\xa0zquez. En ells, els Santilari han admirat el tractament de la llum, dels colors o l\xe2\x80\x99atractiu de les composicions. Per altra banda, qui tamb\xc3\xa9 els ha determinat l\xe2\x80\x99estil ha estat Antonio L\xc3\xb3pez. Els germans han apreciat, de l\xe2\x80\x99artista madrileny, les tem\xc3\xa0tiques que reflecteix, la import\xc3\xa0ncia que li dona a la llum i la seva capacitat de retratar la realitat tal com el l\xe2\x80\x99enten.\n_START_SECTION_\nTem\xc3\xa0tica\n_START_PARAGRAPH_\nEls germans Santilari han treballat tant en figura, com en paisatge i en bodeg\xc3\xb3. Tot i que treballen conjuntament, en Pere tracta preferentment el paisatge i en Josep s\xe2\x80\x99encarrega de la figura. Pel que fa els bodegons, els dos n\xe2\x80\x99assumeixen el c\xc3\xa0rrec, de tal manera que moltes vegades podem arribar a confondre quin dels dos germans \xc3\xa9s l\xe2\x80\x99autor de la obra._NEWLINE_En paisatge, les obres dels Santilari reflecteixen la creixent ciutat de Barcelona, la incisi\xc3\xb3 del pas del temps en l\xe2\x80\x99arquitectura dels espais urbans._NEWLINE_Pel que fa al bodeg\xc3\xb3, el g\xc3\xa8nere que m\xc3\xa9s han tractat ha estat la natura morta. Podem trobar composicions d\xe2\x80\x99aliments que demostren qu\xc3\xa8 i com mengem avui en dia i per altra banda els germans han treballat la natura morta a trav\xc3\xa9s del tema de la Vanitas._NEWLINE_En figura, els Santilari retraten majorit\xc3\xa0riament dones. Acompanyant el cos femen\xc3\xad, incorporen al quadre elements simb\xc3\xb2lics o quotidians que puguin donar sentit a la obra.\n_START_SECTION_\nExposicions col\xc2\xb7lectives\n_START_PARAGRAPH_\nHan participat en nombroses exposicions col\xc2\xb7lectives a Catalunya, a la resta de l\xe2\x80\x99estat i a l\'estranger. Les m\xc3\xa9s importants a les quals han participat s\xc3\xb3n:_NEWLINE_Des de l\'any 2009 participen en el Salon du dessin de Paris_NEWLINE_Des de l\'any 2010 participen en la Tefaf de Maastritch_NEWLINE_Des de l\xe2\x80\x99any 2017 participen a \xc2\xa0Fine Arts Paris\n_START_SECTION_\nLlibres\n_START_PARAGRAPH_\nRealisme \xc2\xa0a Catalunya. Lunwerg RG Editores. Barcelona 1999._NEWLINE_The New European Artists. Volum 1. Glissen Bankiers. Amsterdam 2001_NEWLINE_Las Claves de la Espa\xc3\xb1a del siglo XX. Ministerio de Educaci\xc3\xb3n Cultura y Deporte. Madrid 2001_NEWLINE_El artista y la ciudad. Profepro. Madrid 2002_NEWLINE_Art tomorrow. Eduard Lucie-Smith. Terrail. Paris 2002_NEWLINE_Un siglo de cambios: ABC. Biblioteca Nacional. Madrid. 2003_NEWLINE_INEFFABILITY Josep & Pere Santilari. Timothy J.Standring. Artur Ramon Art. 2019\n_START_SECTION_\nCinema\n_START_PARAGRAPH_\n"El Cuadro" \xc2\xa0Documental de David Trueba.'